b'\n_START_ARTICLE_\nCal Josep Bofarull\n_START_SECTION_\nDescripci\xc3\xb3\n_START_PARAGRAPH_\nDissenyat per Pere Caselles per al comerciant Josep Bofarull i Roig, \xc3\xa9s un edifici de planta baixa i tres plantes d\'habitatges, amb una simetria total en el seu conjunt. Cal destacar la tribuna vidriada que correspon als habitatges, on hi ha un m\xc3\xb2dul que es repeteix vuit vegades (quatre al davant, dos als laterals i dos m\xc3\xa9s al xamfr\xc3\xa0) formant un arc de mig punt en els dos centrals en la tarja superior. La barana dels tres balcons-tribuna tamb\xc3\xa9 forma un tot amb la tribuna. En el primer pis hi ha balcons correguts als dos costats, i a la tercera i quarta planta dues unitats per costat. Cal destacar les baranes de ferro forjat amb el bombat caracter\xc3\xadstic dels balcons modernistes reusencs. El remat de la coberta presenta, formant la motllura de la cornisa, unes semicircumfer\xc3\xa8ncies els centres de les quals coincideixen amb els eixos de simetria de les portes balconeres. La porta d\'acc\xc3\xa9s est\xc3\xa0 emmarcada amb una mena d\'escut on, a la seva dovella, es poden veure les inicials del propietari, "J. B.". La porta de fusta t\xc3\xa9 motllures de tipus ecl\xc3\xa8ctic.'